CELEX: 62017TN0181
Language: et
Date: 2017-08-18 00:00:00
Title: Kohtuasi T-181/17: 18. augustil 2017 esitatud hagi – PC versus EASO

23.10.2017   
            
            
               ET
            
            
               Euroopa Liidu Teataja
            
            
               C 357/13
            
         18. augustil 2017 esitatud hagi – PC versus EASO
   (Kohtuasi T-181/17)
   (2017/C 357/18)
   Kohtumenetluse keel: soome
   
      Pooled
   
   
      Hageja: PC (esindaja: advokaat L. Railas)
   
      Kostja: Euroopa Varjupaigaküsimuste Tugiamet (EASO)
   
      Nõuded
   
   Hageja palub Üldkohtul:
   
               —
            
            
               kohustada EASOd tühistama ja hävitama anonüümse ja hageja inimväärikust alandava dokumendi, mille aluseks on 15. juunil 2016 tehtud põhjendatud otsus, ja tegema uue otsuse, mis on seotud hageja poolt kohtuasjas T-610/16 esitatud hagiavalduses esitatud tühistamisnõude esemeks oleva tagasiulatuvalt dateeritud otsusega EASO/ED/2015/358 ja selle alusel tehtud ametist vabastamise otsusega EASO/HR/2015/607;
            
         
               —
            
            
               kohustada EASOd kõrvaldama kasutusest erinevad isikutoimikud ja pidama hageja kohta ainult ühte Euroopa Liidu ametnike personalieeskirjade artiklis 26 ette nähtud toimikut, milles olevad dokumendid vastavad neile personalieeskirjadele; kohustada EASOd kõrvaldama hageja isikutoimikust käsitsi kirjutatud dokumendid, mida ei ole võimalik täie kindlusega identifitseerida ja mis sinna toimikusse ei kuulu;
            
         
               —
            
            
               kohustada EASOd uurima dokumendi EASO/ED/2015/358 koostamise protsessi; kohustada EASOd ja EASO haldusnõukogu võtma EASO halva juhtimise tõttu meetmeid Euroopa Parlamendi ja nõukogu 19. mai 2010. aasta määruse (EL) nr 439/2010, millega luuakse Euroopa Varjupaigaküsimuste Tugiamet, artikli 29 [lõike 1] punkti b ja artikli 31 lõike 6 kohaselt; mõista hagejale välja 30 000 euro suurune hüvitis Euroopa Liidu põhiõiguste harta artikli 41 lõike 2 rikkumise eest, kuna EASO võttis üksikmeetme, mis mõjutas hagejat ebasoodsalt;
            
         
               —
            
            
               kohustada EASOd uurima hageja suhtes toimunud töökiusamist; kohustada EASOd ja EASO haldusnõukogu võtma meetmeid töökiusamises süüdi olevate isikute suhtes; mõista hagejale välja 30 000 euro suurune hüvitis selle pikaajalise ametialase eksimuse eest;
            
         
               —
            
            
               kohustada EASOd uurima hageja kohta käivate konfidentsiaalsete dokumentide lekitamist kolmandatele isikutele; kohustada EASOd ja EASO haldusnõukogu võtma meetmeid dokumentide lekitamises süüdi olevate isikute suhtes; mõista hagejale välja 20 000 euro suurune hüvitis selle ametialase eksimuse eest;
            
         
               —
            
            
               kohustada EASOd uurima Euroopa Liidu privileegide ja immuniteetide protokolli rikkumist; kohustada EASOd ja EASO haldusnõukogu võtma meetmeid protokolli rikkumises süüdi olevate isikute suhtes; mõista hagejale välja 20 000 euro suurune hüvitis selle ametialase eksimuse eest;
            
         
               —
            
            
               kohustada EASOd ennistama hageja 5 aasta pikkuse töösuhte katkematuna ja tasustatuna; mõista EASOlt hageja kasuks kahjuhüvitisena välja tema ametikohale vastav töötasu, palgalisa ja tööandja tasutavad pensioni sissemaksed ajavahemiku eest, kui ta oma ametikohustusi ei saanud täita, kuni tööle ennistamiseni;
            
         
               —
            
            
               teise võimalusena, kui EASO ei saa hagejat tööle ennistada, mõista EASOlt hageja kasuks kahjuhüvitisena välja tema ametikohale vastav töötasu, palgalisa ja tööandja tasutavad pensioni sissemaksed katkematu viieaastase ajavahemiku eest;
            
         
               —
            
            
               mõista EASOlt hageja kasuks kahjuhüvitisena välja 30 000eurot talle põhjustatud moraalse kahju eest, mille tingis hageja solvamine sellega, kuidas EASO Euroopa Liidu põhiõiguste harta artikli 41 lõike 2 mõttega vastuolus käsitles õigust olla ära kuulatud; ning
            
         
               —
            
            
               mõista EASOlt välja hageja kohtukulud.
            
         
      Väited ja peamised argumendid
   
   Hagi põhjenduseks esitab hageja kuus väidet.
   
               1.
            
            
               Esimese väite kohaselt tegeles hageja otsene ülemus tema suhtes töökiusamisega ning organiseeris seda. Seetõttu olid katseajal ebatavalised töötingimused, nii et katseaega iseloomustas ebaausus ja erapoolikus ning autoritaarsed meetmed, manipuleerimine ja hageja põhjendamatu avalik kritiseerimine.
            
         
               2.
            
            
               Teise väite kohaselt sisaldub EASO põhjendatud otsuses anonüümsetel väidetel põhinev dokument, mis ei seondu hageja ametikohalt vabastamisega ega kuulu ka hageja isikutoimikusse.
            
         
               3.
            
            
               Kolmanda väite kohaselt jättis EASO hageja ilma võimalusest end kaitsta, tekitades tagasiulatuvalt dokumendi EASO/ED/2015/358 ning rikkudes Euroopa Liidu põhiõiguste harta artikli 41 lõiget 2.
            
         
               4.
            
            
               Neljanda väite kohaselt laimab EASO hagejat ka väljaspool organisatsiooni, näiteks saates Euroopa Ombudsmanile põhjendatud otsuse EASO/HR/2016/525, milles sisaldub põhjendamatu, asjassepuutumatu ja kinnitamata dokument hageja kohta.
            
         
               5.
            
            
               Viienda väite kohaselt annab ja lekitab EASO Euroopa Liidu ametnike personalieeskirjade artikleid 17 ja 19 rikkudes hageja kohta käivaid dokumente kolmandatele isikutele, kellel puudub õigus nendega tutvuda.
            
         
               6.
            
            
               Kuuenda väite kohaselt on EASO rikkunud dokumentide sidusust käsitlevaid eeskirju, kuna EASO peab hageja koht kahte erinevat isikutoimikut ja keeldub Euroopa Liidu ametnike personalieeskirjade artiklit 26 rikkudes lugemast asjakohasteks avaliku isikutoimiku andmeid.